तहव्वुर हुसैन राणा (उर्दू:   ,अंग्रेजी:   ) (जन्म १२ जनवरी १९६१) एक पाकिस्तानी-कनाडाई आतंकवादी, व्यवसायी, पूर्व सैन्य चिकित्सक और  २००८ के मुंबई हमलों का आरोपी है, जो आतंकवाद से संबंधित गतिविधियों में अपनी भागीदारी के लिए जाना जाता है। वह आतंकवादी समूह लश्कर-ए-तैयबा का सदस्य और भारत में २००८ के मुंबई हमलों और २००९ में डेनिश अखबार जाइलैंड्स-पोस्टेन पर एक विफल हमले सहित कई हाई-प्रोफाइल आतंकवादी साजिशों में सम्मिलित था।
वह इस समय लॉस एंजेलिस के मेट्रोपॉलिटन डिटेंशन सेंटर में बंद है।
 
१९९० के दशक के अंत में कनाडा में प्रवास करने से पहले उसने प्रारम्भ में पाकिस्तानी सेना में डॉक्टर के रूप में कार्य किया। कनाडा की नागरिकता प्राप्त करने के बाद, वे शिकागो में बस गया, जहाँ उसने इमिग्रेशन कंसल्टेंसी सहित कई व्यवसाय संचालित किए।

२००९ में, राणा को २००८ के मुंबई हमलों में सम्मिलित होने के सिलसिले में गिरफ्तार किया गया था, जिसमें १६० से अधिक लोग मारे गए थे। वह जाइलैंड्स-पोस्टेन पर हमले के प्रयास से भी जुड़ा था, जिसने पैगंबर मुहम्मद के विवादास्पद कार्टून प्रकाशित किए थे। राणा पर १२ अपराधों के लिए आरोप लगाए गए थे, उनमें से अमेरिकी नागरिकों की हत्या में सहायता करने और उसे बढ़ावा देने का आरोप भी सम्मिलित था। हालाँकि राणा को मुंबई हमलों में प्रत्यक्ष भागीदारी के आरोप से अमेरिकी अदालत ने बरी कर दिया था, लेकिन उसे आतंकवाद के लिए भौतिक सहायता प्रदान करने का दोषी ठहराया गया था, जिसमें उसके सह-साजिशकर्ता डेविड हेडली को मुंबई और कोपेनहेगन दोनों हमलों की योजना बनाने में सहयता करना सम्मिलित था। राणा को २०१३ में १४ वर्ष जेल की सजा सुनाई गई थी। राणा और हेडली को २००८ के मुंबई हमलों में सम्मिलित होने के लिए मुंबई उच्च न्यायालय में अनुपस्थिति में मुकदमा चलाया गया था

संयुक्त राज्य अमेरिका के सुप्रीम कोर्ट ने मुंबई हमलों में उसकी भूमिका के लिए भारत को उसके प्रत्यर्पण को मंजूरी दे दी, फरवरी 2025 में राष्ट्रपति डोनाल्ड ट्रम्प द्वारा इस निर्णय की पुष्टि की गई।
आतंकवाद का मामला
पाकिस्तान के पूर्व सैन्य अधिकारी तहव्वुर हुसैन राणा ने डेनमार्क के एक अख़बार जाइलैंड्स-पोस्टेन के दफ़्तर पर योजनाबद्ध हमले में डेविड कोलमैन हेडली के सहयोग से रची गई साजिश में अख़बार के कर्मचारियों को निशाना बनाया गया, क्योंकि २००५ में पैगम्बर मुहम्मद को चित्रित करने वाले कार्टून प्रकाशित किए गए थे, जिससे मुसलमानों में व्यापक आक्रोश फैल गया था। यह हमला प्रकाशन के खिलाफ़ जवाबी कार्रवाई करने के व्यापक प्रयास का हिस्सा था, जिसे कई लोगों ने इस्लाम का अपमान माना था।
 प्रत्यर्पण और भारत में अदालती कार्यवाही 

१० अप्रैल २०२५ को तहव्वुर हुसैन राणा को भारत प्रत्यर्पित किया गया। उसे अमेरिका से एक विशेष विमान द्वारा दिल्ली लाया गया, जहाँ उसे सबसे पहले राष्ट्रीय जाँच एजेंसी (एनआईए) के मुख़यालय ले जाया गया। इसके पश्चात् राणा को पटियाला हाउस स्थित विशेष एनआईए अदालत में प्रस्तुत किया गया, जहाँ एजेंसी की ओर से उसकी हिरासत की मांग की गई।

एनआईए की ओर से वरिष्ठ अधिवक्ता दयान कृष्णन ने अदालत में राणा के विरुद्ध सबूत पेश किए। जाँच एजेंसी ने अदालत से १४ से २० दिन की रिमांड की मांग की, जिस पर बहस के बाद निर्णय सुरक्षित रख लिया गया। अदालत में यह भी बताया गया कि मुंबई हमलों से जुड़े मामलों की केश फाइलें और ट्रायल कोर्ट से संबंधित दस्तावेज पहले ही दिल्ली स्थित विशेष एनआईए अदालत में स्थानांतरित किए जा चुके हैं।

तहव्वुर राणा को आगे की पूछताछ और सुरक्षा कारणों से तिहाड़ जेल के उच्च सुरक्षा वार्ड में रखने की संभावना जताई गई है।
तहव्वुर राणा केस में दिल्ली राज्य विधिक सेवा प्राधिकरण (डालसा) ने वरिष्ठ अधिवक्ता पीयूष सचदेवा को राणा की ओर से कानूनी प्रतिनिधित्व के लिए नियुक्त किया है।

इन्हें भी देखें
 2611 के मुंबई हमले
 अजमल क़साब
 अफ़ज़ल गुरु
सन्दर्भ

श्रेणी:इस्लामिक आतंकवादी
श्रेणी:आतंकवादी
श्रेणी:इस्लामिक आतंकवाद